2.3 การกำกับดูแลกิจการ

1. นโยบายการกำกับดูแลกิจการ

บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด(มหาชน)
ตระหนักถึงความสำคัญของการกำกับดูแลกิจการที่ดี มีความเชื่อมั่นว่าการกำกับดูแลกิจการที่ดี
จะเป็นการเสริมสร้างความเป็นเลิศทั้งในด้านกระบวนการทำงานและกระบวนการบริหารจัดการ
ซึ่งจะยกระดับผลการดำเนินงานของบริษัท ให้เป็นที่น่าเชื่อถือต่อนักลงทุนและผู้ที่เกี่ยวข้อง
ทั้งยังเป็นการสร้างมูลค่าเพิ่มให้แก่ผู้ถือหุ้น บริษัทจึงได้กำหนดนโยบายการกำกับดูแลกิจการขึ้น
โดยยึดถือหลักการกำกับดูแลกิจการที่ดีตามแนวทางของตลาดหลักทรัพย์แห่งประเทศไทย
โดยหลักการกำกับดูแลกิจการที่ดีของบริษัทได้ยึดถือตามหลักสำคัญ 4 ประการ ดังนี้

1. ความโปร่งใส ( Transparency )
คือฐานที่สร้างความไว้วางใจระหว่างบริษัทกับผู้มีส่วนได้เสียภายในกรอบข้อจำกัดของภาวะการแข่งขันของบริษัท
ความโปร่งใสมีส่วนช่วยเสริมประสิทธิผลของบริษัทและการทำงานของตลาดทุน
ช่วยให้คณะกรรมการบริษัทสามารถแก้ไขปัญหาอย่างมีประสิทธิผลและเปิดโอกาสให้ผู้ถือหุ้นและผู้ที่เกี่ยวข้องพินิจพิเคราะห์บริษัทได้อย่างถี่ถ้วนขึ้น

2. ความซื่อสัตย์ (Integrity) หมายถึงการทำธุรกิจอย่างตรงไปตรงมาภายใต้กรอบจริยธรรมที่ดี
รายงานทางการเงินและสารสนเทศอื่นๆ
ที่เผยแพร่โดยบริษัทต้องแสดงภาพที่ถูกต้องและครบถ้วนเกี่ยวกับฐานะการเงินของบริษัท

3. ความรับผิดชอบต่อผลการปฏิบัติงานตามหน้าที่ (Accountability)
มีส่วนสำคัญกับคณะกรรมการบริษัทและผู้ถือหุ้น
คณะกรรมการบริษัทแสดงความรับผิดชอบดังกล่าวโดยมีบทบาทสำคัญในการนำเสนอรายงานต่อผู้ถือหุ้นเกี่ยวกับผลการปฏิบัติงานของบริษัท
ความรับผิดชอบตามหน้าที่ของคณะกรรมการบริษัทต้องอาศัยกฎเกณฑ์และข้อกำหนดที่เหมาะสม
และการเปิดเผยผลการปฏิบัติงาน เป็นปัจจัยสำคัญของความสำเร็จของกิจการ

4. ความสามารถในการแข่งขัน (Competitiveness)
เป้าหมายคือการมีส่วนช่วยในการสร้างความเจริญเติบโตของบริษัทอย่างยั่งยืนและสร้างมูลค่าเพิ่มแก่ผู้ถือหุ้น
การกำกับดูแลจึงมีความคล่องตัวและไม่เป็นอุปสรรคต่อการริเริ่ม ประสิทธิภาพ
และการเป็นผู้ประกอบการอันจะนำไปสู่ความได้เปรียบเชิงการแข่งขันที่ยั่งยืนให้กับบริษัท

โดยมีรายละเอียดเกี่ยวกับนโยบายการกำกับดูแลกิจการ ดังต่อไปนี้

1.  สิทธิของผู้ถือหุ้น

1.1 หลักการ

คณะกรรมการบริษัทตระหนักและคำนึงถึงสิทธิของผู้ถือหุ้นในการดำเนินการใดๆ ของบริษัท
รวมถึงส่งเสริมให้ผู้ถือหุ้นได้ใช้สิทธิของตนเอง และไม่ดำเนินการใดๆ
อันเป็นการละเมิดหรือริดรอนสิทธิของผู้ถือหุ้น

1.2 แนวปฏิบัติที่ดี

-   การจัดประชุมผู้ถือหุ้น

คณะกรรมการบริษัทกำกับดูแลให้การจัดประชุมผู้ถือหุ้น เป็นไปตามกฎหมาย ข้อบังคับ
และระเบียบที่เกี่ยวข้องอย่างเคร่งครัด
โดยคำนึงถึงสิทธิและละเว้นการกระทำใดๆอันเป็นการจำกัดการใช้สิทธิของผู้ถือหุ้นทุกคนทุกกลุ่ม
รวมถึงนักลงทุนสถาบัน ดังนี้

-   หนังสือนัดประชุมผู้ถือหุ้น ที่มีรายละเอียดประกอบไปด้วย กำหนดการประชุม
    วาระการประชุมและข้อมูลที่เกี่ยวข้องในแต่วาระอย่างครบถ้วนเหมาะสมเพียงพอ
    สำหรับผู้ถือหุ้นในการศึกษาข้อมูลประกอบการประชุมล่วงหน้า

-   การเปิดเผยและเข้าถึงข้อมูลและสารสนเทศต่างๆ อย่างถูกต้อง ครบถ้วน เหมาะสม
    และเพียงพอแก่ผู้ถือหุ้น

-   มีการชี้แจงวิธีการลงคะแนนเสียงแก่ผู้ถือหุ้นอย่างชัดเจนและจัดให้มีผู้ตรวจสอบการนับคะแนนเสียงในการประชุมผู้ถือหุ้น
    เพื่อความโปร่งใสในการลงคะแนนเสียง

-   การให้สิทธิแก่ผู้ถือหุ้นในการลงคะแนนเสียงเลือกตั้งกรรมการเป็นรายบุคคล

-   บริษัทจัดสรรเวลาในการประชุมผู้ถือหุ้นอย่างเหมาะสม
    และสนับสนุนให้ผู้ถือหุ้นเสนอความคิดเห็นและซักถาม

-   การให้สิทธิผู้ถือหุ้นในการเข้าร่วมประชุมผู้ถือหุ้น
    โดยผู้ถือหุ้นสามารถเข้าร่วมการประชุมได้ตลอดระยะเวลาการประชุม

-   การเข้าร่วมประชุมผู้ถือหุ้นของประธานกรรมการบริษัท กรรมการบริษัท และผู้บริหารระดับสูง

ประธานกรรมการบริษัท กรรมการบริษัททุกคน เลขานุการบริษัท รวมถึงผู้บริหารระดับสูง
ต้องเข้าร่วมประชุมผู้ถือหุ้นทุกครั้งหากไม่ติดภารกิจสำคัญ
เพื่อรับฟังข้อเสนอแนะและตอบคำถามผู้ถือหุ้น

-   รายงานการประชุมผู้ถือหุ้น

รายงานการประชุมผู้ถือหุ้นมีการเปิดเผยต่อผู้ถือหุ้นตามที่กฎหมาย ข้อบังคับ
และระเบียบที่เกี่ยวข้องกำหนดไว้อย่างเคร่งครัด
โดยมีการบันทึกข้อมูลอย่างถูกต้องครบถ้วนเหมาะสม
ไม่ว่าจะเป็นเรื่องวิธีการลงคะแนนและการนับคะแนนเสียง
การบันทึกรายชื่อกรรมการที่เข้าร่วมประชุม
การบันทึกคำถามคำตอบจากการซักถามของผู้ถือหุ้นและการบันทึกมติที่ประชุมในแต่ละวาระอย่างชัดเจน
เป็นต้น

-   การให้สิทธิผู้ถือหุ้นในการได้รับเงินปันผลและสิทธิในการรับซื้อหุ้นคืนโดยบริษัทอย่างเท่าเทียมกัน

บริษัทได้ให้สิทธิแก่ผู้ถือหุ้นทุกรายในการได้รับเงินปันผลและ/หรือผลประโยชน์ใดๆ
และสิทธิในการรับซื้อหุ้นคืนโดยบริษัทอย่างเท่าเทียมกัน
โดยบริษัทได้กำหนดเป็นนโยบายในการจ่ายเงินปันผลอย่างชัดเจน

2. การปฏิบัติต่อผู้ถือหุ้นอย่างเท่าเทียมกัน

2.1 หลักการ

คณะกรรมการบริษัทมีการปฏิบัติต่อผู้ถือหุ้นทุกรายอย่างเท่าเทียมกันและเป็นธรรม
รวมถึงปกป้องสิทธิของผู้ถือหุ้นทุกราย และเปิดโอกาสให้ผู้ถือหุ้นทุกรายได้ใช้สิทธิของตนเอง
อีกทั้งคณะกรรมการบริษัทได้มีมาตรการป้องกันกรณีกรรมการบริษัทและผู้บริหารใช้ข้อมูลภายในเพื่อผลประโยชน์แก่ตนเองหรือผู้อื่นในทาง
มิชอบ ซึ่งเป็นการเอาเปรียบหรือก่อให้เกิดความเสียหายต่อผู้ถือหุ้น

2.2 แนวปฏิบัติที่ดี

-   หนังสือนัดประชุมผู้ถือหุ้น

เพื่อเป็นการปฏิบัติต่อผู้ถือหุ้นทุกรายอย่างเท่าเทียมกัน ในการส่งหนังสือนัดประชุมผู้ถือหุ้น
แบบการมอบฉันทะทั้ง แบบ ก แบบ ข และ แบบ ค รวมถึงคำแนะนำขั้นตอนในการมอบฉันทะ
เพื่ออำนวยความสะดวกแก่ผู้ถือหุ้นที่ไม่สามารถเข้าร่วมการประชุมด้วยตนเอง
คณะกรรมการบริษัทกำหนดให้มีการเผยแพร่หนังสือเชิญประชุมผู้ถือหุ้นทั้งภาษาไทยและภาษาอังกฤษล่วงหน้าอย่างน้อย
30 วันก่อนวันประชุมผู้ถือหุ้น บนเว็บไซต์ของบริษัท www.stecon.co.th
และดำเนินการจัดส่งหนังสือนัดประชุมผู้ถือหุ้นล่วงหน้าอย่างน้อย 21 วันก่อนวันประชุม
โดยหากเป็นผู้ถือหุ้นต่างชาติจะดำเนินการจัดส่งหนังสือนัดประชุมและเอกสารประกอบการประชุมเป็นฉบับภาษาอังกฤษ

-   สิทธิในการลงคะแนนเสียง

เพื่อเป็นการปฏิบัติต่อผู้ถือหุ้นอย่างเท่าเทียมกัน บริษัทให้สิทธิการลงคะแนนเสียงเท่าเทียมกัน
หนึ่งหุ้นต่อหนึ่งเสียง

-   การให้สิทธิแก่ผู้ถือหุ้นในการเสนอเรื่องเพื่อบรรจุเป็นวาระการประชุมเป็นการล่วงหน้า และ
    การให้สิทธิแก่ผู้ถือหุ้นเสนอชื่อบุคคลที่มีคุณสมบัติเหมาะสมเข้าดำรงตำแหน่งกรรมการ

บริษัทยึดถือการปฏิบัติต่อผู้ถือหุ้นทุกรายอย่างเท่าเทียมกัน
และเพื่อเป็นการเปิดโอกาสให้ผู้ถือหุ้นทุกรายได้มีโอกาสเสนอเรื่องเพื่อให้คณะกรรมการบริษัทพิจารณาบรรจุเป็นวาระการประชุม
และเสนอชื่อบุคคลที่มีคุณสมบัติเหมาะสมตามที่บริษัทได้กำหนดไว้เพื่อเข้าดำรงตำแหน่งกรรมการบริษัท
บริษัทจึงได้กำหนดหลักเกณฑ์ในการให้ผู้ถือหุ้นเสนอวาระการประชุมสามัญผู้ถือหุ้นล่วงหน้าและเสนอชื่อบุคคลเพื่อคัดสรรบุคคลที่มีคุณสมบัติเหมาะสมมาดำรงตำแหน่งกรรมการบริษัทขึ้น
โดยหลักเกณฑ์ดังกล่าว
ประกอบด้วยคุณสมบัติของผู้ถือหุ้นที่จะเสนอวาระการประชุมสามัญล่วงหน้าหรือเสนอชื่อบุคคลเพื่อคัดสรรบุคคลที่มีคุณสมบัติเหมาะสมมาดำรงตำแหน่งกรรมการบริษัท
ขั้นตอนการเสนอวาระการประชุม เกณฑ์การพิจารณาเรื่องที่ไม่บรรจุเป็นวาระการประชุม
ขั้นตอนการเสนอชื่อบุคคลเพื่อคัดสรรบุคคลที่มีคุณสมบัติเหมาะสมมาดำรงตำแหน่งกรรมการบริษัท
คุณสมบัติของกรรมการบริษัท ขั้นตอนในการกลั่นกรองและการพิจารณา และการชี้แจงผลการพิจารณา
ได้เปิดเผยรายละเอียดหลักเกณฑ์ดังกล่าวไว้ที่ Website ของทางบริษัทที่ www.stecon.co.th

-   นโยบายการใช้ข้อมูลภายใน

ดูรายละเอียดจากหัวข้อที่ 5 การดูแลเรื่องการใช้ข้อมูลภายใน ในหัวข้อ 2.3 การกำกับดูแลกิจการ

-   นโยบายการซื้อขายหลักทรัพย์ของกรรมการบริษัทและผู้บริหารระดับสูง

คณะกรรมการบริษัทได้กำหนดนโยบายการซื้อขายหลักทรัพย์บริษัทของกรรมการบริษัทและผู้บริหารระดับสูง
เพื่อป้องกันการใช้ข้อมูลภายในอันเป็นสาระสำคัญต่อการเปลี่ยนแปลงราคาของหลักทรัพย์
ก่อนที่จะมีการเผยแพร่ (Insider Trading)
ซึ่งถือเป็นการเอาเปรียบบุคคลอื่นและเป็นการซื้อขายที่ไม่เป็นธรรม

-   นโยบายในการเปิดเผยรายการที่เกี่ยวโยงกันและความขัดแย้งทางผลประโยชน์

บริษัทตระหนักถึงผลประโยชน์ของผู้ถือหุ้นและเป็นธรรมต่อผู้ถือหุ้นทุกราย
เพื่อป้องกันความขัดแย้งทางผลประโยชน์
และเพื่อให้การดำเนินงานเป็นไปด้วยความโปร่งใสและตรวจสอบได้
บริษัทจึงมีนโยบายที่ชัดเจนในการเปิดเผยรายการที่เกี่ยวโยงกันและความขัดแย้งทางผลประโยชน์
เพื่อเป็นการเสริมสร้างความมั่นใจแก่ผู้ถือหุ้น นักลงทุนและผู้มีส่วนได้เสียของบริษัท
โดยบริษัทจะดำเนินการตามหลักเกณฑ์
เงื่อนไขและวิธีการตามประกาศคณะกรรมการตลาดหลักทรัพย์แห่งประเทศไทยเรื่องการเปิดเผยข้อมูลและการปฏิบัติของบริษัทจดทะเบียนในรายการที่เกี่ยวโยงกัน
พ.ศ. 2546 หรือที่จะมีการแก้ไขเปลี่ยนแปลงต่อไปในภายภาคหน้า

3. การคำนึงถึงบทบาทของผู้มีส่วนได้เสีย

3.1 หลักการ

คณะกรรมการบริษัทตระหนักถึงความสำคัญของผู้มีส่วนได้เสียต่อบริษัททุกกลุ่ม
และส่งเสริมให้มีกระบวนการที่สร้างเสริมความร่วมมือระหว่างบริษัทกับผู้มีส่วนได้เสียทุกกลุ่มในการสร้างความมั่งคั่ง
ความมั่นคงทางการเงินและความยั่งยืนของกิจการ
นอกจากนั้นแล้วคณะกรรมการบริษัทยังตระหนักถึงการดำเนินธุรกิจที่คำนึงถึงความรับผิดชอบต่อสังคมและสิ่งแวดล้อม
เพื่อการพัฒนาอย่างยั่งยืน

3.2 แนวปฏิบัติที่ดี

-   นโยบายการบริหารทรัพยากรบุคคล

บริษัทมีนโยบายในการบริหารทรัพยากรบุคคลที่ชัดเจน มีการดูแลบุคลากรอย่างทั่วถึง
ให้ผลตอบแทนในการทำงานและจัดสวัสดิการแก่พนักงานทุกคนสอดคล้องกับภาวะการแข่งขันและตลาดแรงงาน
ปฏิบัติต่อพนักงานด้วยความเป็นธรรม เสมอภาค ภายใต้กรอบระเบียบข้อบังคับการทำงานบริษัท
กฎหมายแรงงาน และประเพณีที่ดีงามในสังคม ดูแลพนักงานให้มีคุณภาพชีวิตและสุขภาพอนามัยที่ดี
มีสภาพการทำงานที่ปลอดภัย สร้างบรรยากาศการทำงานที่ดีและส่งเสริมการทำงานเป็นทีม
รวมถึงมีการพัฒนาพนักงานให้มีความรู้ความสามารถทั้งรายบุคคลและแบบกลุ่มตามสายอาชีพ
โดยมีวัตถุประสงค์เพื่อพัฒนาศักยภาพของพนักงานเพื่อ เพิ่มประสิทธิภาพและประสิทธิผลในการทำงาน
พร้อมกับการสนับสนุนให้เป็นองค์กรแห่งการเรียนรู้

-   นโยบายด้านความปลอดภัย อาชีวอนามัย และสภาพแวดล้อมในการทำงาน

บริษัทมีความตระหนักและถือว่าความปลอดภัย อาชีวอนามัย และสภาพแวดล้อมในการทำงาน
เป็นส่วนหนึ่งของความสำเร็จในการดำเนินธุรกิจที่ไม่สามารถแยกออกจากงานปฏิบัติการได้
พนักงานและผู้ปฏิบัติงานทุกคนของบริษัท จะต้องได้รับความปลอดภัย มีสุขภาพอนามัยที่ดี
ภายใต้สภาพการทำงานและสิ่งแวดล้อมที่ดี
เนื่องเพราะทรัพยากรมนุษย์ถือเป็นทรัพยากรที่มีคุณค่าสูงสุดขององค์กร
บริษัทจึงกำหนดให้เป็นนโยบาย ความปลอดภัย อาชีวอนามัย และสภาพแวดล้อมในการทำงาน
ให้พนักงานและผู้ปฏิบัติงานในนามของบริษัท ทุกคนรับทราบและถือปฏิบัติดังนี้

-   บริษัทจะส่งเสริมและสร้างสรรค์ให้มีการทำงานอย่างปลอดภัยและรักษาไว้ซึ่งสิ่งแวดล้อม

-   บริษัทถือว่าผู้ปฏิบัติงานทุกคนเป็นทรัพยากรที่มีคุณค่าของบริษัท
    ดังนั้นความปลอดภัยของผู้ปฏิบัติงานจึงเป็นนโยบายที่สำคัญของบริษัท

-   บริษัทจะให้การสนับสนุนเพื่อก่อให้เกิดความปลอดภัยในการทำงาน
    จัดเครื่องมือเครื่องใช้ที่มีสภาพปลอดภัยรวมทั้งจัดให้มีสภาพการทำงาน
    และมีวิธีการทำงานที่ปลอดภัย ตลอดจนส่งเสริมให้ความรู้แก่ผู้ปฏิบัติงาน
    และจูงใจให้เกิดการทำงานได้อย่างปลอดภัย

-   บริษัทกำหนดเป็นนโยบายให้มีคณะกรรมการความปลอดภัยอาชีวอนามัยและสภาพแวดล้อม
    เพื่อวางแผนงานโครงการเกี่ยวกับความปลอดภัยอาชีวอนามัยและสภาพแวดล้อมในการทำงาน
    ตลอดจนบริหารและพัฒนาแผนงานโครงการให้สัมฤทธิ์ผลอย่างมีประสิทธิภาพ

-   บริษัทกำหนดเป็นนโยบายให้ผู้บังคับบัญชาทุกคนต้องมีหน้าที่ดูแลรับผิดชอบในเรื่องความปลอดภัยในการทำงานของผู้ใต้บังคับบัญชาให้เป็นไปตามระเบียบและกฎแห่งความปลอดภัยที่บริษัท
    กำหนดขึ้นอย่างเข้มงวด

-   บริษัทกำหนดเป็นนโยบายให้ผู้ปฏิบัติงานทุกคนต้องมีหน้าที่รับผิดชอบในการปฏิบัติงานให้เกิดความปลอดภัยแก่ตนเองและเพื่อนร่วมงาน
    และเป็นไปตามระเบียบกฎแห่งความปลอดภัยที่บริษัทกำหนดขึ้นโดยเคร่งครัด

-   บริษัทกำหนดเป็นนโยบายให้พนักงานทุกระดับมีหน้าที่และส่วนร่วมในการรักษาสิ่งแวดล้อม
    ควบคุมและป้องกันผลกระทบใดๆต่อสิ่งแวดล้อมภายใต้ขอบเขตที่กฎหมายกำหนดรวมถึงให้การสนับสนุนต่อการดำรงรักษาสิ่งแวดล้อมตามนโยบายสิ่งแวดล้อมแห่งชาติ

-   นโยบายด้านสิ่งแวดล้อม

บริษัทได้กำหนดนโยบายด้านสิ่งแวดล้อม โดยที่บริษัทตระหนักถึงผลกระทบต่อสิ่งแวดล้อมเป็นสำคัญ
โดยมีการปฏิบัติงานตามกฎระเบียบปฏิบัติ ในการอนุรักษ์สิ่งแวดล้อมอย่างเคร่งครัด
มีมาตรการรองรับผลกระทบต่อสิ่งแวดล้อมที่อาจเกิดขึ้นจากการดำเนินงานของบริษัท
โดยมีมาตรการลดผลกระทบสิ่งแวดล้อมและมาตรการติดตามตรวจสอบคุณภาพสิ่งแวดล้อม

นอกจากนี้
บริษัทได้ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบคุณภาพของสิ่งแวดล้อมเบื้องต้นระหว่างก่อสร้างอย่างเคร่งครัดเพื่อให้เกิดผลกระทบต่อสิ่งแวดล้อมและชุมชนให้น้อยที่สุดเท่าที่จะทำได้
ยังได้ มีมาตรการเพิ่มเติมตามข้อเสนอแนะของผู้เชี่ยวชาญและหน่วยงานราชการที่เกี่ยวข้อง
เพื่อให้มั่นใจว่าการดำเนินงานเกิดประสิทธิผลอย่างแท้จริง

บริษัทยังมุ่งเน้นความสำคัญเกี่ยวกับสิ่งแวดล้อม
โดยได้มีการจัดกิจกรรมกระตุ้นให้พนักงานและผู้ที่เกี่ยวข้องตระหนักถึงการดำเนินธุรกิจที่คำนึงถึงสิ่งแวดล้อม
ผ่านการประชุมพนักงาน อบรม สัมมนา และสื่อของบริษัทต่างๆอย่างต่อเนื่อง

-   นโยบายการต่อต้านการทุจริตและการคอร์รัปชั่น

บริษัทยึดมั่นในการดำเนินธุรกิจด้วยความเป็นธรรม ยึดถือปฏิบัติตามกฎหมาย กฎเกณฑ์
และข้อกำหนดที่เกี่ยวข้องกับการดำเนินธุรกิจ และคำนึงถึงผู้มีส่วนได้เสียทุกกลุ่มอย่างเคร่งครัด
โดยบริษัทได้กำหนดนโยบายการต่อต้านการทุจริตและการคอร์รัปชั่น
เพื่อเป็นแนวทางในการปฏิบัติหน้าที่ให้กับกรรมการบริษัท ผู้บริหาร และพนักงาน

โดยได้กำหนดเป็นแนวทางในการปฏิบัติ ไว้ดังนี้

-   กรรมการบริษัท ผู้บริหาร และพนักงาน ต้องปฏิบัติหน้าที่ด้วยความซื่อสัตย์สุจริต
    ยึดถือและปฏิบัติตามนโยบายและจรรยาบรรณของบริษัทอย่างเคร่งครัด
    โดยไม่เกี่ยวข้องกับการทุจริตและการคอร์รัปชั่นทุกรูปแบบ ไม่ว่าจะเป็นทั้งทางตรงหรือทางอ้อม

-   ในการทำธุรกรรมของบริษัทซึ่งหมายรวมถึง การประมูลงานหรือโครงการต่างๆ
    การจัดซื้อจัดจ้าง การติดต่อประสานงาน
    หรือกิจกรรมอันเกี่ยวเนื่องกับการดำเนินธุรกิจของบริษัท ทั้งต่อภาครัฐและภาคเอกชน
    ต้องปฏิบัติด้วยความเป็นธรรม โปร่งใส และตรวจสอบได้
    เป็นไปตามกฎเกณฑ์และนโยบายที่กำหนดไว้ นอกจากนั้นแล้ว
    การดำเนินการอื่นใดที่มีความเสี่ยงต่อการเกิดการทุจริตและคอร์รัปชั่น ยกตัวอย่างเช่น
    การรับหรือให้ของขวัญ/ของกำนัล/สิทธิประโยชน์
    การให้เงินบริจาคหรือเงินสนับสนุนแก่หน่วยงานภาครัฐหรือภาคเอกชนหรือพรรคการเมือง
    เป็นต้น ต้องดำเนินการด้วยความโปร่งใส ถูกต้องตามกฎหมาย
    และเป็นไปตามนโยบายของบริษัทในเรื่องดังกล่าวอย่างเคร่งครัด

-   หากพบการกระทำที่เข้าข่ายการทุจริตและคอร์รัปชั่น
    ต้องแจ้งให้ผู้บังคับบัญชาหรือช่องทางที่ทางบริษัทได้กำหนดไว้สำหรับการร้องเรียนการพบเบาะแสการทุจริตและคอร์รัปชั่น
    หรือการละเมิดสิทธิต่างๆ โดยทางบริษัทมีมาตรการในการคุ้มครองผู้ร้องเรียน ผู้แจ้งเบาะแส
    และผู้ให้ข้อมูลตามที่กำหนดไว้

-   ดำเนินการสื่อสารภายในบริษัท เพื่อให้กรรมการบริษัท ผู้บริหาร และพนักงาน
    เข้าใจและตระหนักถึงความสำคัญของการต่อต้านการทุจริตและการคอร์รัปชั่น
    รวมถึงนโยบายและแนวปฏิบัติต่างๆ ที่เกี่ยวข้อง ผ่านการประชุมพนักงาน อบรม สัมมนา
    และสื่อต่างๆของบริษัท

-   นโยบายการไม่ล่วงละเมิดทรัพย์สินทางปัญญา

คณะกรรมการบริษัทตระหนักถึงความสำคัญของการไม่ละเมิดทรัพย์สินทางปัญญา
และการปฏิบัติตามกฎหมายที่เกี่ยวข้องกับทรัพย์สินทางปัญญาหรือลิขสิทธิ์
จึงได้กำหนดเป็นนโยบายในการปฏิบัติงานให้แก่ผู้บริหารและพนักงาน
ให้มีการพิจารณาผลิตภัณฑ์หรือบริการที่จะนำมาใช้ในการดำเนินธุรกิจของบริษัท เช่น ผลิตภัณฑ์
อุปกรณ์ เครื่องมือ หรือเทคโนโลยีสารสนเทศ ต่างๆ เป็นต้น
ต้องมีการตรวจสอบว่าไม่เป็นการละเมิดทรัพย์สินทางปัญญาของผู้อื่น

-   นโยบายเกี่ยวกับการไม่ละเมิดสิทธิมนุษยชน

ในการดำเนินธุรกิจของบริษัทนั้นได้ให้ความสำคัญต่อสิทธิมนุษยชนของบุคลากรและผู้ที่มีส่วนเกี่ยวข้อง
เคารพสิทธิของบุคคลตามที่กฎหมายกำหนด
ไม่พึงกระทำหรือดำเนินการใดๆในการดำเนินธุรกิจอันเป็นการละเมิดสิทธิมนุษยชน
โดยได้มีการจัดทำนโยบายเกี่ยวกับการไม่ละเมิดสิทธิมนุษยชน ที่ได้ระบุถึงประเด็นสำคัญเกี่ยวกับ
ความปลอดภัยอาชีวอนามัยและสภาพแวดล้อมในการทำงาน
การปฏิบัติต่อพนักงานโดยเสมอภาคเท่าเทียมกัน
สิทธิและเสรีภาพของพนักงานที่เกี่ยวกับการทำงานโดยให้เป็นไปตามกฎหมายและนโยบายของบริษัท
เป็นต้น

-   ข้อพึงปฏิบัติที่ดีต่อผู้มีส่วนได้เสีย

บริษัทจึงได้จัดทำข้อพึงปฏิบัติที่ดีต่อผู้มีส่วนได้เสียอื่นกับบริษัทไว้ ทั้งในส่วนของ ลูกค้า คู่ค้า คู่แข่งขัน
หน่วยราชการ พนักงาน สังคม และ เจ้าหนี้
และกำหนดให้เป็นหน้าที่และความรับผิดชอบของกรรมการบริษัท ผู้บริหาร
และพนักงานทุกคนที่จะต้องรับทราบและยึดถือปฏิบัติตามแนวทางต่างๆ อย่างเคร่งครัด
โดยข้อพึงปฏิบัติที่ดีต่อผู้มีส่วนได้เสียกับบริษัท
ได้ระบุไว้ในคู่มือระเบียบข้อบังคับการทำงานของพนักงานและ Web Intranet ของบริษัท

ข้อพึงปฏิบัติ ต่อ ลูกค้า

1.  พึงขายสินค้าและบริการในราคายุติธรรม

2.  พึงขายสินค้าและบริการให้ถูกต้องตามจำนวน คุณภาพ ราคาที่ตกลงกัน
    และมีความรับผิดชอบตามภาระผูกพันของตน

3.  พึงดูแลและให้บริการแก่ลูกค้าทุกคนอย่างเท่าเทียมกัน

4.  พึงละเว้นการกระทำใดๆ ที่จะควบคุมการตัดสินใจของลูกค้า

5.  พึงละเว้นการกระทำใดๆ เพื่อทำให้สินค้ามีราคาสูงขึ้นโดยไม่มีเหตุผล

6.  พึงปฏิบัติต่อลูกค้า และให้บริการอย่างมีน้ำใจไมตรี มีอัธยาศัยที่ดีต่อกัน

    ข้อพึงปฏิบัติ ต่อ คู่แข่งขัน

1.  พึงละเว้นกระทำการใดๆอันเป็นการลดหรือการจำกัดสิทธิการแข่งขันทางการค้า
    ทำให้คู่แข่งขันเสียโอกาสอย่างไม่เป็นธรรม

1.  พึงให้ความร่วมมือในการแข่งขัน

    ข้อพึงปฏิบัติ ต่อ หน่วยราชการ

1.  พึงทำธุรกิจกับหน่วยราชการอย่างตรงไปตรงมา ซื่อสัตย์สุจริต และเป็นธรรม

1.  พึงปฏิบัติตามข้อกำหนดของกฎหมายในการทำธุรกิจ

2.  พึงละเว้นจากการติดสินบน

3.  พึงละเว้นการให้ความร่วมมือ
    สนับสนุนการกระทำของข้าราชการที่มีต่อเจตนาทำการทุจริตคอร์รัปชั่น

4.  พึงละเว้นจากการให้ของขวัญของกำนัล หรือสิทธิประโยชน์ใดๆ แก่ข้าราชการ

5.  พึงให้ความร่วมมือกับหน่วยราชการในการทำหน้าที่พลเมืองดี

6.  พึงมีทัศนคติที่ถูกต้องและมีความเชื่อถือต่อหน่วยราชการ

    ข้อพึงปฏิบัติ ต่อ พนักงาน

1.  พึงให้ค่าจ้าง สวัสดิการ และผลตอบแทนที่เหมาะสม

1.  พึงพัฒนา เพื่อเพิ่มความรู้ความชำนาญและประสบการณ์ เช่น การฝึกอบรม

2.  พึงให้ความเป็นธรรม

3.  พึงให้การปฏิบัติต่อพนักงานอย่างเท่าเทียมกัน

4.  พึงเคารพสิทธิส่วนบุคคลและรักษาข้อมูลส่วนตัวของพนักงาน

5.  พึงให้ความเชื่อถือไว้วางใจ

6.  พึงให้คำแนะนำ ปรึกษา

7.  พึงสนับสนุนให้พนักงานได้ประพฤติตนเป็นพลเมืองดี

    ข้อพึงปฏิบัติ ต่อ สังคม

1.  พึงละเว้นจากการประกอบธุรกิจที่ทำให้สังคมเสื่อม

1.  พึงละเว้นจากการประกอบกิจการที่ทำลายทรัพยากรธรรมชาติและสิ่งแวดล้อม

2.  พึงดูแลเอาใจใส่การประกอบกิจการของตนมิให้เป็นต้นเหตุก่อมลภาวะให้สิ่งแวดล้อมและสังคม

3.  พึงไม่ละเมิดทรัพย์สินทางปัญญาหรือลิขสิทธิ์ของผู้อื่นหรือธุรกิจอื่น

4.  พึงสนับสนุนการไม่ล่วงละเมิดสิทธิมนุษยชนตามหลักปฏิบัติที่เป็นประโยชน์ต่อสังคม

5.  พึงให้ความร่วมมือกับทุกฝ่ายในชุมชนเพื่อการสร้างสรรค์สังคม

6.  พึงให้ความสนใจในการสร้างงานแก่คนในชุมชนให้สอดคล้องกับศักยภาพของชุมชนนั้นๆ

    ข้อพึงปฏิบัติ ต่อ คู่ค้า

1.  พึงปฏิบัติตามข้อสัญญาระหว่างบริษัท และคู่ค้า

1.  พึงปฏิบัติต่อคู่ค้าด้วยความเป็นธรรม

2.  พึงดำเนินการจัดซื้อ จัดจ้างด้วยความเสมอภาค ยุติธรรม โปร่งใส ตรวจสอบได้
    และเป็นไปตามหลักเกณฑ์ที่กำหนดไว้

3.  พึงรักษาข้อมูลทางธุรกิจที่ได้รับจากคู่ค้าเป็นความลับ ไม่เปิดเผยให้กับผู้อื่นเพื่อหวังผลประโยชน์

    ข้อพึงปฏิบัติ ต่อ เจ้าหนี้

1.  พึงปฏิบัติต่อเจ้าหนี้อย่างเป็นธรรม

1.  พึงเปิดเผยข้อมูลที่ถูกต้องและครบถ้วนแก่เจ้าหนี้

2.  พึงปฏิบัติตามข้อสัญญาระหว่างบริษัท และเจ้าหนี้

4. การเปิดเผยข้อมูลและความโปร่งใส

4.1 หลักการ

คณะกรรมการบริษัทกำกับดูแลให้บริษัทมีการเปิดเผยข้อมูลสำคัญ
ทั้งข้อมูลทางการเงินและข้อมูลที่มิใช่ข้อมูลทางการเงินของบริษัทอย่างเหมาะสม ครบถ้วน ถูกต้อง
ทันเวลา โปร่งใส ผ่านช่องทางที่เข้าถึงข้อมูลได้ง่าย มีความเท่าเทียมกันและน่าเชื่อถือ
ตลอดจนกำกับดูแลให้มีหน่วยงาน นักลงทุนสัมพันธ์ เพื่อสื่อสารกับบุคคลภายนอก เช่น ผู้ถือหุ้น
ผู้ลงทุนสถาบัน ผู้ลงทุนทั่วไป นักวิเคราะห์และภาครัฐที่เกี่ยวข้องอย่างเหมาะสม
เท่าเทียมกันและเป็นธรรม

4.2 แนวปฏิบัติที่ดี

-   การเปิดเผยข้อมูลและสารสนเทศของบริษัท

คณะกรรมการบริษัท
มีนโยบายในการเปิดเผยข้อมูลและสารสนเทศที่เกี่ยวข้องกับธุรกิจและผลประกอบการของบริษัท
ทั้งที่เป็นข้อมูลทางการเงิน (Financial Information) และข้อมูลทั่วไป (Non- Financial
Information) อย่างถูกต้อง เพียงพอ เหมาะสม ทันเวลา และมีความโปร่งใส
เพื่อให้ประชาชนทั่วไป นักลงทุน และผู้มีส่วนได้เสียของบริษัทได้รับทราบ
โดยการเปิดเผยข้อมูลของบริษัท นั้น บริษัทได้ยึดหลักปฏิบัติให้เป็นไปตาม
พระราชบัญญัติบริษัทมหาชนจำกัด
พระราชบัญญัติหลักทรัพย์และตลาดหลักทรัพย์และข้อบังคับและประกาศที่เกี่ยวข้องของคณะกรรมการกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทย และหน่วยงานอื่นๆ ที่เกี่ยวข้อง

นอกจากนั้นบริษัทยังได้เผยแพร่ข้อมูลและสารสนเทศที่เกี่ยวข้องกับธุรกิจและผลประกอบการของบริษัท
ทั้งที่เป็นข้อมูลทางการเงิน (Financial Information) และข้อมูลทั่วไป (Non - Financial
Information) เช่น นโยบายการกำกับดูแลกิจการ จรรยาบรรณธุรกิจ
โครงสร้างคณะกรรมการบริษัท วิสัยทัศน์และภารกิจ รายงานประจำปี งบการเงิน
ข่าวที่บริษัทเผยแพร่ เป็นต้น ผ่านทาง Website ของทางบริษัท ที่ www.stecon.co.th
ทั้งที่เป็นภาษาไทยและภาษาอังกฤษเป็นอีกช่องทางหนึ่งในการสื่อสารระหว่างบริษัทกับผู้ที่มีส่วนเกี่ยวข้อง

-   หน่วยงานนักลงทุนสัมพันธ์

บริษัทได้จัดตั้งหน่วยงานนักลงทุนสัมพันธ์ (Investor Relations)
เพื่อทำหน้าที่ในการสื่อสารกับนักลงทุน ผู้ถือหุ้น นักวิเคราะห์ ภาครัฐที่เกี่ยวข้อง
และประชาชนทั่วไปอย่างเหมาะสมและเท่าเทียมกัน โดยในปี 2556 ที่ผ่านมามีกิจกรรมดังนี้

-   การพบนักลงทุน Company Visit จำนวน 116 ครั้ง

-   การพบนักลงทุน Roadshow ในต่างประเทศ จำนวน 5 ครั้ง

โดยผู้บริหารมีส่วนร่วมในการดำเนินงานนักลงทุนสัมพันธ์ทุกครั้ง
ทั้งนี้สามารถติดต่อหน่วยงานนักลงทุนสัมพันธ์ได้ที่ หมายเลขโทรศัพท์ 0-2261-1321 ต่อ 376
หมายเลขโทรสาร 0-2259-4427 หรือ ที่ e-mail : ir@stecon.co.th

-   นโยบายการจ่ายเงินปันผล

บริษัทมีนโยบายการจ่ายเงินปันผลไม่ต่ำกว่าร้อยละ 40
ของกำไรสุทธิก่อนส่วนได้ส่วนเสียในบริษัทย่อยเมื่อบริษัทมีกำไร ไม่มีผลขาดทุนสะสม
และไม่มีการลงทุนเพิ่มเติมในโครงการขนาดใหญ่

-   นโยบายการแจ้งเบาะแสและมาตรการคุ้มครองผู้แจ้งเบาะแส

เพื่อให้บริษัทมีการกำกับดูแลกิจการที่ดี
และให้สิทธิแก่พนักงานทุกคนและผู้มีส่วนได้เสียสามารถแจ้งเบาะแสการทุจริตหรือคอร์รัปชั่น
การกระทำผิดกฎหมายหรือจรรยาบรรณหรือนโยบายบริษัทหรือการร้องเรียนการถูกละเมิดสิทธิ
หรือเสนอความคิดเห็นเกี่ยวกับการดำเนินธุรกิจของบริษัท
บริษัทจัดให้มีช่องทางในการแจ้งเบาะแสและร้องเรียนมายัง

  เลขานุการบริษัท

ที่อยู่ : บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)

ชั้น 29 ซิโน-ไทย ทาวเวอร์ 32/59 ถนนอโศก(สุขุมวิท 21) คลองเตยเหนือ วัฒนา กรุงเทพ
10110

e-mail address : corporatesecretary@stecon.co.th

โทรศัพท์: 0-2610-4994

โดยเบาะแส ข้อร้องเรียน
และข้อเสนอแนะต่างๆจะได้รับการพิจารณาและดำเนินการตามความเหมาะสมโดยพิจารณาเป็นรายกรณีไปโดยไม่เปิดเผยชื่อผู้แจ้งเบาะแส
รวมทั้งดำเนินการจัดเก็บข้อมูลการร้องเรียนเป็นความลับ และมีมาตรการคุ้มครองผู้แจ้งเบาะแส
เพื่อให้ผู้แจ้งเบาะแสและผู้ร้องเรียนมั่นใจว่าจะไม่ได้รับผลกระทบจากการแจ้งเบาะแสและร้องเรียนดังกล่าว

5. ความรับผิดชอบของคณะกรรมการ

5.1 หลักการ

คณะกรรมการบริษัทตระหนักถึงบทบาทที่สำคัญในการกำกับดูแลกิจการเพื่อประโยชน์สูงสุดของบริษัท
โดยมีความรับผิดชอบต่อผลการปฏิบัติหน้าที่ต่อผู้ถือหุ้นและเป็นอิสระจากฝ่ายจัดการ
โดยกรรมการบริษัทปฏิบัติหน้าที่ด้วยความซื่อสัตย์สุจริต ระมัดระวัง รอบคอบ
พัฒนาตนเองให้ทันสมัยอยู่ตลอดเวลา อุทิศเวลาอย่างเพียงพอ
เพื่อปฏิบัติหน้าที่ตามความรับผิดชอบได้อย่างเต็มที่

5.2 แนวปฏิบัติ

-   คณะกรรมการบริษัท

องค์ประกอบและคุณสมบัติ ขอบเขตอำนาจหน้าที่ และวาระการดำรงตำแหน่ง
ดูรายละเอียดจากหัวข้อที่ 2 คณะกรรมการชุดย่อย ในหัวข้อที่ 2.3 การกำกับดูแลกิจการ

-   การสรรหากรรมการบริษัท

ดูรายละเอียดการสรรหากรรมการบริษัทในหัวข้อที่ 3
การสรรหาและแต่งตั้งกรรมการและผู้บริหารระดับสูงสุด

-   ค่าตอบแทนกรรมการบริษัท

ค่าตอบแทนสำหรับกรรมการบริษัทและคณะอนุกรรมการชุดต่างๆนั้น ประกอบด้วยค่าเบี้ยประชุม
และค่าบำเหน็จประจำปีที่ได้รับการอนุมัติจากที่ประชุมผู้ถือหุ้น
ทั้งนี้คณะกรรมการบริษัทได้มอบหมายให้คณะกรรมการสรรหาและกำหนดค่าตอบแทนทำหน้าที่กำหนดโครงสร้างค่าตอบแทนกรรมการบริษัทและนำเสนอต่อคณะกรรมการบริษัทพิจารณาเห็นชอบและนำเสนอต่อที่ประชุมผู้ถือหุ้นเพื่ออนุมัติ

-   การประเมินผลคณะกรรมการบริษัท

การประเมินผลงานคณะกรรมการบริษัท
มีการประเมินผลงานแบบทั้งคณะซึ่งดำเนินการโดยคณะกรรมการตรวจสอบอย่างน้อยปีละ 1 ครั้ง
ซึ่งผลจากการประเมินผลงานจะนำมาพิจารณาปรับปรุงประสิทธิภาพการดำเนินงานของคณะกรรมการบริษัท

-   การประชุมคณะกรรมการบริษัท

1.  บริษัทกำหนดให้มีการประชุมคณะกรรมการบริษัทอย่างสม่ำเสมอ
    โดยกำหนดให้มีการประชุมคณะกรรมการบริษัทอย่างน้อย 3 เดือนต่อครั้ง
    เพื่อพิจารณางบการเงิน การวางนโยบายและติดตามผลการดำเนินงาน
    และคณะกรรมการต้องพร้อมเข้าร่วมประชุมเสมอ หากมีการประชุมวาระพิเศษ

2.  ในการประชุมคณะกรรมการบริษัททุกครั้งต้องประกอบด้วยกรรมการบริษัทมากกว่ากึ่งหนึ่งของกรรมการบริษัททั้งหมดที่อยู่ในตำแหน่งขณะนั้น

3.  ในการลงมติ ที่ประชุมคณะกรรมการบริษัทต้องประกอบด้วยกรรมการบริษัทไม่น้อยกว่า 2 ใน 3
    ของจำนวนกรรมการบริษัททั้งหมด

4.  ก่อนการประชุมคณะกรรมการบริษัท ต้องมีการพิจารณากำหนดวาระการประชุมล่วงหน้า
    ระหว่างประธานกรรมการและกรรมการผู้จัดการ
    และให้อิสระแก่กรรมการในการเสนอเรื่องเข้าสู่วาระการประชุม
    อีกทั้งต้องแจ้งคณะกรรมการบริษัทล่วงหน้าเพื่อให้กรรมการบริษัทสามารถจัดเวลาและเข้าร่วมประชุมได้
    พร้อมดูแลให้คณะกรรมการบริษัทได้รับเอกสารประกอบการประชุมล่วงหน้า
    อย่างเหมาะสมและเพียงพอต่อการพิจารณาเพื่อให้ความเห็นและตัดสินใจ

5.  คณะกรรมการบริษัทสามารถเข้าถึงข้อมูล สารสนเทศต่างๆ
    เพิ่มเติมได้อย่างเหมาะสมผ่านทางเลขานุการบริษัทและกรรมการผู้จัดการ
    เพื่อใช้ประกอบการพิจารณา

6.  ระหว่างการประชุมคณะกรรมการบริษัท ประธานกรรมการบริษัท
    ต้องจัดสรรเวลาในการประชุมอย่างเหมาะสม
    เพื่อการใช้ดุลยพินิจในการพิจารณาวาระการประชุมต่างๆอย่างรอบคอบ

7.  กรรมการผู้จัดการสามารถเชิญผู้บริหารระดับสูงเข้าร่วมประชุมเพื่อชี้แจงรายละเอียดในวาระการประชุมที่เกี่ยวข้อง
    เพื่อให้คณะกรรมการบริษัทได้มีโอกาสซักถามถึงปัญหาหรือข้อมูล สารสนเทศต่างๆ

-   การปฐมนิเทศกรรมการบริษัทใหม่

คณะกรรมการบริษัทได้กำหนดให้มีการปฐมนิเทศกรรมการบริษัทใหม่ทุกคน
เพื่อให้กรรมการบริษัทใหม่ที่ได้รับการแต่งตั้งมีโอกาสในการสร้างความรู้ความเข้าใจในธุรกิจของบริษัทสภาวะอุตสาหกรรม
แนวทางการดำเนินธุรกิจ นโยบายต่างๆของบริษัท รวมถึงบทบาท
หน้าที่และความรับผิดชอบของคณะกรรมการบริษัทอย่างละเอียด
โดยการจัดการปฐมนิเทศกรรมการใหม่นี้จะมีทั้งส่วนที่เป็นเอกสารชี้แจง การอบรมสัมมนา
และการนำชมสถานที่การดำเนินงานของโครงการต่างๆของบริษัท
เพื่อให้กรรมการบริษัทได้มีโอกาสสัมผัสสภาพการดำเนินงานจริงของบริษัท

-   การพัฒนาและส่งเสริมความรู้ให้กับกรรมการบริษัท

คณะกรรมการบริษัทสนับสนุนและส่งเสริมการพัฒนาความรู้ให้กับกรรมการทุกคนอย่างจริงจังอย่างต่อเนื่อง
ไม่ว่าจะเป็น
การพัฒนาในส่วนของหน้าที่และความรับผิดชอบกรรมการบริษัทหรือแนวทางการบริหารจัดการแนวใหม่
เพื่อให้กรรมการบริษัททุกคนมีการพัฒนาและปรับปรุงการปฏิบัติงานอย่างต่อเนื่อง
รวมถึงการนำความรู้ต่างๆมาปรับใช้อย่างเหมาะสมเพื่อการบริหารจัดการที่มีประสิทธิภาพและประสิทธิผลสูงสุด
ทั้งนี้กำหนดให้กรรมการบริษัทเข้าอบรมหรือเข้าร่วมกิจกรรมสัมมนาที่เป็นการเพิ่มพูนความรู้ในการปฏิบัติหน้าที่อย่างน้อย1คน/ปี

6. จรรยาบรรณธุรกิจและคู่มือจรรยาบรรณสำหรับกรรมการบริษัท ผู้บริหาร และพนักงานบริษัท

เพื่อให้การดำเนินธุรกิจเป็นไปอย่างมีประสิทธิภาพและประสิทธิผล บรรลุตามวิสัยทัศน์ พันธกิจ
และเป้าหมายที่ได้วางไว้ และ เพื่อให้การปฏิบัติงานของ กรรมการบริษัท ผู้บริหาร และพนักงาน
เป็นไปอย่างเต็ม

ประสิทธิและมีคุณธรรมจริยธรรม
บริษัทจึงได้จัดทำจรรยาบรรณธุรกิจและคู่มือจรรยาบรรณสำหรับกรรมการบริษัท ผู้บริหาร
และพนักงาน เป็นแนวทางในการปฏิบัติหน้าที่ โดยได้มีการชี้แจงต่อกรรมการบริษัท ผู้บริหาร
และพนักงาน และได้เผยแพร่ ไว้ใน Web Intranet ของทางบริษัท

2. คณะกรรมการชุดย่อย

คณะกรรมการชุดย่อยของ บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด
(มหาชน)ประกอบด้วย

1.  คณะกรรมการบริษัท

2.  คณะกรรมการบริหาร

3.  คณะกรรมการตรวจสอบ

4.  คณะกรรมการสรรหาและกำหนดค่าตอบแทน

    1.  คณะกรรมการบริษัท

  คณะกรรมการบริษัทจำนวน 10 ท่าน ได้แก่

  ชื่อ-สกุล ตำแหน่ง

1.  ศาสตราจารย์พิเศษเรวัต ฉ่ำเฉลิม ประธานกรรมการและกรรมการอิสระ

2.  นายชำนิ จันทร์ฉาย กรรมการอิสระ

3.  พลตำรวจเอกเจตน์ มงคลหัตถี กรรมการอิสระ

4.  นายสุชัย ภูพิชญ์พงษ์ กรรมการอิสระ

5.  นายธนาธิป วิทยะสิรินันท์ กรรมการอิสระ

6.  นายมาศถวิน ชาญวีรกูล กรรมการ

7.  นางอนิลรัตน์ นิติสาโรจน์ กรรมการ

8.  นายวัลลภ รุ่งกิจวรเสถียร กรรมการ

9.  นายภาคภูมิ ศรีชำนิ กรรมการ

10. นายวรพันธ์ ช้อนทอง กรรมการ

-   องค์ประกอบและคุณสมบัติ

1.  คณะกรรมการบริษัทประกอบด้วยกรรมการจำนวนไม่น้อยกว่า 5 คน

2.  กรรมการบริษัทไม่น้อยกว่ากึ่งหนึ่งของจำนวนกรรมการบริษัททั้งหมดนั้นต้องมีถิ่นที่อยู่ในราชอาณาจักร
    และจะต้องเป็นผู้มีคุณสมบัติตามที่กฎหมายกำหนด

3.  คณะกรรมการบริษัทประกอบด้วยกรรมการอิสระมากกว่าร้อยละ 50
    ของจำนวนกรรมการทั้งคณะ
    คณะกรรมการบริษัทประกอบด้วยกรรมการที่ไม่เป็นผู้บริหารมากกว่าร้อยละ 66
    ของจำนวนกรรมการทั้งคณะ

4.  ประธานกรรมการต้องเป็นกรรมการอิสระ
    และไม่เป็นบุคคลเดียวกับผู้ดำรงตำแหน่งกรรมการผู้จัดการ

5.  คณะกรรมการบริษัทประกอบด้วยผู้มีความรู้ ประสบการณ์
    และเชี่ยวชาญในหลากหลายสาขาอาชีพที่จำเป็นในการบริหารกิจการของบริษัท
    และต้องปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัท
    ตลอดจนมติที่ประชุมผู้ถือหุ้น ด้วยความซื่อสัตย์สุจริตและระมัดระวังรักษาผลประโยชน์ของบริษัท

6.  กรรมการบริษัทแต่ละคนสามารถดำรงตำแหน่งกรรมการในบริษัทจดทะเบียนในตลาดหลักทรัพย์แห่งประเทศไทยได้ไม่เกิน
    5 บริษัท

-   วาระการดำรงตำแหน่ง

1.  ในการประชุมผู้ถือหุ้นสามัญประจำปีทุกครั้ง ให้กรรมการบริษัทออกจากตำแหน่งจำนวน 1 ใน 3
    ถ้าจำนวนกรรมการบริษัทที่จะแบ่งออกให้ตรงเป็นสามส่วนไม่ได้
    ก็ให้ออกโดยจำนวนใกล้ที่สุดกับส่วน 1 ใน 3
    โดยกรรมการบริษัทที่ออกตามวาระนั้นอาจถูกเลือกเข้ามาดำรงตำแหน่งใหม่ได้
    นอกจากการพ้นตำแหน่งตามวาระแล้ว กรรมการบริษัทพ้นจากตำแหน่งเมื่อ

    1.  ตาย

    2.  ลาออก

    3.  ขาดคุณสมบัติ หรือมีลักษณะต้องห้ามตามมาตรา 68 พระราชบัญญัติมหาชนจำกัด
        พ.ศ.2535

    4.  ที่ประชุมผู้ถือหุ้นลงมติให้ออกตามพระราชบัญญัติ ตามมาตรา 76
        พระราชบัญญัติมหาชนจำกัด พ.ศ. 2535

    5.  ศาลมีคำสั่งให้ออก

-   ขอบเขตอำนาจหน้าที่ของคณะกรรมการบริษัท

1.  คณะกรรมการบริษัท มีหน้าที่ปฏิบัติตามวัตถุประสงค์ ข้อบังคับของบริษัท
    และมติที่ประชุมผู้ถือหุ้นของบริษัท ตลอดจนการดำเนินการตามกฎหมาย
    พระราชบัญญัติบริษัทมหาชน จำกัด พ.ศ. 2535 และกฎหมายว่าด้วย
    พระราชบัญญัติหลักทรัพย์และตลาดหลักทรัพย์ พ.ศ. 2535 และกฎหมายอื่นๆที่เกี่ยวข้อง
    โดยใช้ความรู้ความสามารถและประสบการณ์ให้เป็นประโยชน์ต่อการดำเนินธุรกิจของบริษัท

2.  พิจารณาและอนุมัตินโยบายและทิศทางการดำเนินธุรกิจที่เสนอโดยคณะกรรมการบริหาร

3.  กำกับดูแลให้คณะอนุกรรมการชุดต่างๆและฝ่ายจัดการดำเนินงานตามนโยบายที่กำหนดไว้อย่างมีประสิทธิภาพ
    โดยให้เป็นไปตามกฎระเบียบ
    ข้อบังคับของสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย
    หากจำเป็นคณะกรรมการจะได้กำหนดให้มีการว่าจ้างที่ปรึกษาภายนอกเพื่อให้คำปรึกษาหารือให้ความเห็นทางวิชาชีพประกอบการตัดสินใจในเรื่องที่มีผลต่อการดำเนินธุรกิจอย่างมีสาระสำคัญของบริษัท

4.  กำกับให้บริษัทมีระบบการควบคุมภายใน
    และการตรวจสอบภายในที่มีประสิทธิผลโดยจัดให้มีแผนกตรวจสอบภายใน
    เป็นผู้ติดตามดำเนินการและประสานงานกับคณะกรรมการตรวจสอบ

5.  กรรมการอิสระของบริษัท จะใช้ดุลพินิจของตนอย่างเป็นอิสระในการพิจารณากลยุทธ์
    การบริหารงาน การแต่งตั้งกรรมการบริษัท
    และเรื่องที่มีผลกระทบต่อผลประโยชน์ของผู้มีส่วนได้เสียของบริษัท
    รวมถึงการเข้าถึงสารสนเทศทางการเงิน
    และทางธุรกิจอื่นๆอย่างเพียงพอต่อการปฏิบัติหน้าที่และนโยบายการดำเนินงาน

2.  คณะกรรมการบริหาร

ด้วยคณะกรรมการบริษัท ได้มีมติในที่ประชุมคณะกรรมการบริษัท ครั้งที่ 3/2555 วันที่ 28 สิงหาคม
2555แต่งตั้งคณะกรรมการบริหารจำนวน 4 ท่านได้แก่

  ชื่อ-สกุล ตำแหน่ง

1. นายวัลลภ รุ่งกิจวรเสถียร ประธานกรรมการบริหาร

2. นายภาคภูมิ ศรีชำนิ กรรมการบริหาร

3. นายวรพันธ์ ช้อนทอง กรรมการบริหาร

4. นางอนิลรัตน์ นิติสาโรจน์ กรรมการบริหาร

-   องค์ประกอบและคุณสมบัติ

1.  คณะกรรมการบริษัทเป็นผู้พิจารณาแต่งตั้งและ/หรือถอดถอนคณะกรรมการบริหาร

2.  คณะกรรมการบริหารประกอบด้วย กรรมการบริษัทอย่างน้อย 3 คน
    และต้องประกอบด้วยกรรมการผู้จัดการ และ
    กรรมการรองผู้จัดการสายงานการเงินและบริหาร เป็นอย่างน้อย

-   วาระการดำรงตำแหน่ง

1.  กรรมการบริหารมีวาระการดำรงตำแหน่งคราวละ 3 ปี
    นอกจากการพ้นตำแหน่งตามวาระแล้วกรรมการบริหารพ้นจากตำแหน่งเมื่อ

    1.  ตาย

    2.  ลาออก

    3.  ขาดคุณสมบัติ หรือมีลักษณะต้องห้ามตามมาตรา 68 พระราชบัญญัติมหาชนจำกัด
        พ.ศ.2535

    4.  ที่ประชุมผู้ถือหุ้นลงมติให้ออกตามพระราชบัญญัติ ตามมาตรา 76
        พระราชบัญญัติมหาชนจำกัด พ.ศ.2535

    5.  ศาลมีคำสั่งให้ออก

2.  คณะกรรมการบริหารที่พ้นตำแหน่งตามวาระอาจได้รับการแต่งตั้งใหม่ได้ตามที่คณะกรรมการบริษัทเห็นว่าเหมาะสม

-   ขอบเขตและอำนาจหน้าที่ของคณะกรรมการบริหาร

1.  กำหนดนโยบาย ทิศทางและกลยุทธการดำเนินธุรกิจของบริษัท
    ภายใต้การกำกับดูแลของคณะกรรมการบริษัท

2.  กำกับดูแล ทบทวน แผนการดำเนินธุรกิจ แผนการเงิน งบประมาณ และ การบริหารงานอื่นๆ
    ซึ่งเสนอโดยฝ่ายจัดการให้เป็นไปตามหลักการกำกับดูแลกิจการที่ดี

3.  ติดตาม ตรวจสอบ การดำเนินงาน ตามนโยบายและกลยุทธการดำเนินธุรกิจ
    แนวทางการบริหารต่างๆ ของบริษัทตามที่กำหนดไว้
    ให้เป็นไปอย่างมีประสิทธิภาพและรายงานผลการดำเนินงานต่อที่ประชุมคณะกรรมการบริษัท

4.  พิจารณาและกำหนด ระเบียบ ข้อบังคับ นโยบายการบริหารงานและการดำเนินธุรกิจใดๆ
    อันมีผลผูกพันบริษัท

5.  ให้คำแนะนำ คำปรึกษา และกำหนดอำนาจหน้าที่ของกรรมการผู้จัดการ
    ตลอดจนกำหนดห้ามมิให้กรรมการผู้จัดการหรือบุคคลที่กรรมการผู้จัดการมอบหมายให้ทำหน้าที่แทนอนุมัติการทำรายการใดๆ
    ระหว่างกรรมการผู้จัดการหรือบุคคลที่ได้รับมอบหมายดังกล่าวกับบุคคลที่อาจมีความขัดแย้งมีส่วนได้ส่วนเสียหรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อย

6.  ศึกษาความเป็นไปได้ ให้คำปรึกษา ให้ข้อเสนอแนะในการเข้าร่วมประมูลงาน
    หรือการลงทุนในโครงการใหม่ๆ

7.  มีอำนาจอนุมัติใช้สินเชื่อที่ธนาคารหรือสถาบันการเงินทุกแห่งที่บริษัทมีอยู่
    รวมทั้งการอนุมัติเปิดและปิดบัญชีต่างๆ หรือขอใช้สินเชื่อในรูปแบบต่างๆ
    กับธนาคารหรือสถาบันการเงินทุกแห่ง และให้รายงานต่อคณะกรรมการตรวจสอบทราบ
    เว้นแต่การนำทรัพย์สินของบริษัทไปจำนำ จำนอง ต้องได้รับอนุมัติจากคณะกรรมการบริษัท

8.  ดำเนินการอื่นๆ ตามนโยบายที่ได้รับมอบหมายจากคณะกรรมการบริษัท

9.  มีอำนาจในการพิจารณา ประเมินผลการดำเนินงาน
    กำหนดค่าตอบแทนของผู้บริหารระดับสูงตั้งแต่ผู้ช่วยกรรมการผู้จัดการขึ้นไป

10. ดำเนินการพิจารณาแนวทาง หลักเกณฑ์
    และกระบวนการในการประเมินผลงานของกรรมการบริษัททั้งคณะและการประเมินผลงานกรรมการผู้จัดการ

11. ดำเนินการประเมินผลงานกรรมการผู้จัดการอย่างน้อยปีละ 1 ครั้ง

12. ดำเนินการจัดทำแผนสืบทอดตำแหน่ง (Succession Plan)
    สำหรับตำแหน่งกรรมการผู้จัดการ

13. กำหนดนโยบายการดำรงตำแหน่งกรรมการที่บริษัทอื่นของกรรมการผู้จัดการ

14. มีอำนาจในการพิจารณา ดำเนินการเรื่องอื่นๆ
    ที่คณะกรรมการบริหารเห็นควรว่ามีความเหมาะสมและต้องใช้เป็นนโยบายในการดำเนินกิจการของบริษัท

3. คณะกรรมการตรวจสอบ

ที่ประชุมใหญ่สามัญผู้ถือหุ้นครั้งที่ 6/2542
ได้มติให้จัดตั้งคณะกรรมการตรวจสอบขึ้นโดยได้แต่งตั้งให้กรรมการอิสระที่ทรงคุณวุฒิและมีคุณสมบัติตามที่ตลาดหลักทรัพย์ฯ
กำหนดจำนวน 3 ท่าน ดำรงตำแหน่งกรรมการตรวจสอบของบริษัทได้แก่

  ชื่อ-สกุล ตำแหน่ง

1. นายชำนิ จันทร์ฉาย ประธานกรรมการตรวจสอบ

2. พลตำรวจเอกเจตน์ มงคลหัตถี กรรมการตรวจสอบ

3. นายสุชัย ภูพิชญ์พงษ์ กรรมการตรวจสอบ

-   องค์ประกอบและคุณสมบัติ

1.  คณะกรรมการบริษัทเป็นผู้พิจารณาแต่งตั้งและ/หรือถอดถอนคณะกรรมการตรวจสอบ

2.  คณะกรรมการตรวจสอบ ประกอบด้วยกรรมการอย่างน้อย 3 คน
    โดยทั้งหมดต้องมีคุณสมบัติเป็นกรรมการอิสระ

-   วาระการดำรงตำแหน่ง

1.  กรรมการตรวจสอบมีวาระการดำรงตำแหน่งคราวละ 3 ปี
    นอกจากการพ้นตำแหน่งตามวาระแล้ว กรรมการตรวจสอบพ้นจากตำแหน่งเมื่อ

    1.  ตาย

    2.  ลาออก

    3.  ขาดคุณสมบัติ หรือมีลักษณะต้องห้ามตามมาตรา 68 พระราชบัญญัติมหาชนจำกัด
        พ.ศ.2535

    4.  ที่ประชุมผู้ถือหุ้นลงมติให้ออกตามพระราชบัญญัติ ตามมาตรา 76
        พระราชบัญญัติมหาชนจำกัด พ.ศ.2535

    5.  ศาลมีคำสั่งให้ออก

2.  กรรมการตรวจสอบที่พ้นตำแหน่งตามวาระอาจได้รับการแต่งตั้งใหม่ได้ตามที่คณะกรรมการบริษัทเห็นว่าเหมาะสม

-   ขอบเขตและอำนาจหน้าที่ของคณะกรรมการตรวจสอบ

1.  สอบทานให้บริษัท มีการรายงานทางการเงินอย่างถูกต้องและเพียงพอ

2.  สอบทานให้บริษัท มีระบบการควบคุมภายใน (Internal Control)
    และระบบการตรวจสอบภายใน (Internal Audit) ที่เหมาะสมและมีประสิทธิภาพ
    และพิจารณาความเป็นอิสระของหน่วยงานตรวจสอบภายใน
    ตลอดจนให้ความเห็นชอบในการพิจารณาแต่งตั้ง โยกย้าย
    เลิกจ้างหัวหน้าหน่วยงานตรวจสอบภายใน
    หรืองานอื่นใดที่รับผิดชอบเกี่ยวกับการตรวจสอบภายใน

3.  สอบทานให้บริษัท ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

4.  พิจารณา คัดเลือก เสนอแต่งตั้ง เลือกกลับเข้ามาใหม่
    และเลิกจ้างบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
    และเสนอค่าตอบแทนของบุคคลดังกล่าว รวมทั้งเข้าร่วมประชุมกับผู้สอบบัญชี
    โดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

5.  พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
    ให้เป็นไปตามกฎหมายหรือข้อกำหนดของตลาดหลักทรัพย์
    ทั้งนี้เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

6.  จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

    1.  ความเห็นเกี่ยวกับความถูกต้อง ครบถ้วน
        เป็นที่เชื่อถือได้ของรายงานทางการเงินของบริษัท

    2.  ความเห็นเกี่ยวกับความเพียงพอของระบบการควบคุมภายในของบริษัท

    3.  ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์ข้อกำหนดของตลาดหลักทรัพย์
        หรือกฎหมายที่เกี่ยวข้องกับธุรกิจของบริษัท

    4.  ความเห็นเกี่ยวกับความเหมาะสมของผู้สอบบัญชี

    5.  ความเห็นเกี่ยวกับรายการที่อาจมีความขัดแย้งทางผลประโยชน์

    6.  จำนวนการประชุมคณะกรรมการตรวจสอบ
        และการเข้าร่วมประชุมของคณะกรรมการตรวจสอบแต่ละท่าน

    7.  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร(Charter)

    8.  รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
        ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

7.  ปฏิบัติการอื่นใดตามที่คณะกรรมการบริษัท
    มอบหมายด้วยความเห็นชอบจากคณะกรรมการตรวจสอบ

รายงานการกำกับดูแลกิจการของคณะกรรมการตรวจสอบ ประจำปี 2556

คณะกรรมการตรวจสอบของบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)
ประกอบด้วยกรรมการอิสระ 3 ท่าน ได้แก่

  นาย ชำนิ จันทร์ฉาย ประธานคณะกรรมการตรวจสอบ

  พลตำรวจโท เจตน์ มงคลหัตถี กรรมการตรวจสอบ

  นาย สุชัย ภูพิชญ์พงษ์ กรรมการตรวจสอบ

ในรอบปี 2556
คณะกรรมการตรวจสอบได้ปฏิบัติภารกิจตามหน้าที่และความรับผิดชอบที่ได้รับมอบหมายจากคณะกรรมการบริษัทในการสอบทานให้บริษัทมีรายงานทางการเงินอย่างถูกต้องเชื่อถือได้
มีการควบคุมภายในที่เพียงพอและเหมาะสม มีการปฏิบัติถูกต้องตามกฎหมาย
โดยมุ่งเน้นให้บริษัทมีการดำเนินงานตามหลักการกำกับดูแลกิจการที่ดี
โดยเป็นไปตามประกาศตลาดหลักทรัพย์แห่งประเทศไทย
รวมทั้งแนวทางการปฏิบัติที่ดีของตลาดหลักทรัพย์ฯ อีกด้วย
ทั้งนี้คณะกรรมการตรวจสอบได้มีการประชุมรวม 5 ครั้งสรุปเป็นรายงานกิจกรรมสำคัญ
ที่นำเสนอต่อคณะกรรมการบริษัทในเรื่องต่างๆ ดังนี้

1.  การสอบทานงบการเงินรายไตรมาสและงบการเงินประจำปี

คณะกรรมการตรวจสอบได้พิจารณาสอบทานงบการเงินรายไตรมาสและงบการเงินประจำปี 2556
โดยได้สอบถามและรับฟังคำชี้แจงอย่างชัดเจนจากผู้บริหารและผู้สอบบัญชีรับอนุญาตในเรื่องความถูกต้องครบถ้วนของงบการเงิน
และความเพียงพอในการเปิดเผยข้อมูลซึ่งคณะกรรมการตรวจสอบมีความเห็นว่างบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไปรวมทั้งมีการเปิดเผยข้อมูลในงบการเงินอย่างถูกต้องครบถ้วนและทันเวลา

2.  การสอบทานระบบการควบคุมภายใน

คณะกรรมการตรวจสอบได้มีการสอบทานการควบคุมภายในร่วมกับผู้ตรวจสอบภายในอย่างสม่ำเสมอรวมทั้งได้พิจารณาทุกรายงานการตรวจสอบภายในตามแผนงานที่ได้รับอนุมัติซึ่งครอบคลุมระบบงานที่สำคัญของบริษัท
รวมทั้งระบบรักษาความปลอดภัยข้อมูลสารสนเทศ ซึ่งคณะกรรมการตรวจสอบมีความเห็นว่า บริษัท
มีการควบคุมภายในที่เหมาะสมและเพียงพอ มีการปรับปรุงให้สอดคล้องกับกิจกรรมที่เปลี่ยนแปลงไป
เพื่อให้การดำเนินงานของบริษัท และบริษัทย่อย บรรลุวัตถุประสงค์ตามที่กำหนดไว้
ตามแนวทางขององค์ประกอบของการควบคุมภายใน ( COSO )
นอกจากนี้คณะกรรมการตรวจสอบยังได้กำชับให้ฝ่ายบริหารปรับปรุงระบบการควบคุมภายในให้มีประสิทธิผลอย่างต่อเนื่อง

3.  กำกับดูแลงานตรวจสอบภายใน

คณะกรรมการการตรวจสอบได้พิจารณาแผนงานขอบเขตการทำงาน ความเป็นอิสระ
อัตรากำลังและงบประมาณของแผนกตรวจสอบภายในให้เหมาะสมและสอดคล้องกับมาตรฐานปฏิบัติงานวิชาชีพการตรวจสอบภายในของสมาคมผู้ตรวจสอบภายในแห่งประเทศไทย
สมาคมผู้ตรวจสอบและควบคุมระบบสารสนเทศ – ภาคพื้นกรุงเทพฯ (ISACA)
และแนวทางการตรวจสอบภายในของตลาดหลักทรัพย์แห่งประเทศไทย
ซึ่งคณะกรรมการตรวจสอบมีความเห็นว่า
การตรวจสอบภายในของบริษัทเป็นไปอย่างต่อเนื่องทันเวลา และมีประสิทธิผล
คณะกรรมการตรวจสอบเห็นความสำคัญของหน่วยงานตรวจสอบภายในจึงได้สนับสนุนการตรวจสอบภายใน
ทั้งในด้านการพัฒนาบุคลากรและแนวทางการตรวจสอบให้เป็นไปตามมาตรฐานอย่างสม่ำเสมอ

4.  สอบทานและติดตามการบริหารความเสี่ยง

บริษัทได้ให้ความสำคัญต่อการบริหารความเสี่ยงและการควบคุมภายในเป็นอย่างยิ่ง
เพื่อให้ผลการปฏิบัติงานบรรลุตามวัตถุประสงค์ที่กำหนดไว้ บริษัทใช้แบบประเมินความเสี่ยง
ระบบการควบคุมภายใน การแก้ไขข้อควรปรับปรุงแก้ไข
และข้อเสนอแนะตามรายงานตรวจสอบภายใน และการปฏิบัติงานตามคู่มือและระเบียบปฏิบัติที่กำหนด
เพื่อจัดการความเสี่ยงที่เกี่ยวข้องกับการปฏิบัติงานภายในทั่วๆไปของบริษัทคณะกรรมการตรวจสอบมีความเห็นว่าบริษัทมีการบริหารความเสี่ยงอย่างมีประสิทธิภาพและมั่นใจได้ว่าสามารถจัดการกับความเสี่ยงต่างๆ
ที่มีให้อยู่ในระดับที่ยอมรับได้
ซึ่งสรุปรายละเอียดของปัจจัยเสี่ยงที่อาจส่งผลกระทบต่อการดำเนินงานของบริษัทไว้ในส่วนของปัจจัยความเสี่ยงเรียบร้อยแล้ว

5.  การปฏิบัติตามกฎหมายและกฎเกณฑ์ภาครัฐ

คณะกรรมการตรวจสอบได้พิจารณาสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ กฎหมายที่เกี่ยวข้องกับธุรกิจของบริษัท
ซึ่งคณะกรรมการตรวจสอบมีความเห็นว่า
ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมายข้อกำหนดและกฎหมายอื่นที่เกี่ยวข้อง

6.  สอบทานและให้ความเห็นต่อรายการที่เกี่ยวข้องกันหรือรายการที่อาจมีความขัดแย้งทางผลประโยชน์

ตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
ซึ่งคณะกรรมการตรวจสอบมีความเห็นเช่นเดียวกับผู้สอบบัญชีรับอนุญาตว่าไม่พบรายการใดที่เกี่ยวโยงกัน
และ/หรือ รายการที่อาจมีความขัดแย้งกันทางผลประโยชน์อย่างมีสาระสำคัญ

7.  การประเมินผลการปฏิบัติงานตนเอง

เพื่อให้สอดคล้องกับแนวทางปฏิบัติที่ดีของคณะกรรมการตรวจสอบได้จัดให้มีการประเมินผลการปฏิบัติงานของคณะกรรมการตรวจสอบปีละ
1 ครั้ง เพื่อให้สอดคล้องกับแนวทางปฏิบัติที่ดีของคณะกรรมการตรวจสอบ
ซึ่งจากผลการประเมินสรุปได้ว่ากรรมการตรวจสอบมีการปฏิบัติหน้าที่ครบถ้วนตามกฎบัตรคณะกรรมการตรวจสอบและแนวทางปฏิบัติที่ดีของคณะกรรมการตรวจสอบ
ตามเกณฑ์ของตลาดหลักทรัพย์แห่งประเทศไทย และรายงานผลการประเมินฯ
ให้คณะกรรมการบริษัทได้รับทราบ

8.  พิจารณาคัดเลือกเสนอแต่งตั้งและเสนอค่าตอบแทนของผู้สอบบัญชีรับอนุญาต

การพิจารณาคัดเลือกเสนอแต่งตั้งและเสนอค่าตอบแทนผู้สอบบัญชีรับอนุญาตประจำปี 2556
เพื่อนำเสนอต่อคณะกรรมการบริษัท ให้ขออนุมัติจากที่ประชุมผู้ถือหุ้นประจำปี 2556
ซึ่งคณะกรรมการตรวจสอบได้พิจารณาจากผลการปฏิบัติงาน ความเป็นอิสระ
ความเหมาะสมของค่าตอบแทนและไม่ขัดกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ในเรื่องการกำหนดให้มีการหมุนเวียนผู้สอบบัญชี
จึงเห็นควรเสนอแต่งตั้งนายศุภชัย ปัญญาวัฒโน ผู้สอบบัญชีรับอนุญาตเลขทะเบียน 3930
หรือนางสาวทิพวัลย์ นานานุวัฒน์ ผู้สอบบัญชีรับอนุญาตเลขทะเบียน 3459 หรือนางสาวศิราภรณ์
เอื้ออนันต์กุล ผู้สอบบัญชีรับอนุญาตเลขทะเบียน 3844 แห่ง บริษัท สำนักงาน อีวาย จำกัด
เป็นผู้สอบบัญชีของบริษัท ประจำปี 2556 พร้อมค่าตอบแทนเป็นจำนวนเงิน 1,730,000 บาท
(หนึ่งล้านเจ็ดแสนสามหมื่นบาท)

9.  การประชุมร่วมกับผู้สอบบัญชีรับอนุญาต

มีการประชุมกับผู้สอบบัญชีรับอนุญาต บริษัท สำนักงาน อีวาย จำกัด รวม 1 ครั้ง
เพื่อทบทวนและสอบถามเกี่ยวกับความเหมาะสมของการตั้งสำรองต่างๆ
รวมถึงนโยบายการบัญชีและสาระสำคัญของมาตรฐานการบัญชีสากล - International
Financial Reporting Standards (IFRS)
โดยได้สอบถามและรับฟังคำชี้แจงอย่างชัดเจนจากผู้สอบบัญชี ซึ่งสรุปได้ว่า
บริษัทมีนโยบายการบัญชีและการตั้งสำรองประเภทต่างๆ ถูกต้องและเหมาะสม
เป็นไปตามมาตรฐานการบัญชีที่ IFRS และมาตรฐานการบัญชีที่รับรองโดยทั่วไปแล้ว

10. การรายงานผลการประชุมให้กับคณะกรรมการบริษัท

มีการจัดทำรายงานการประชุมของคณะกรรมการตรวจสอบและการประเมินผลการตรวจสอบภายใน
ให้กับคณะกรรมการบริษัท ทราบทุกครั้งที่
มีการประชุมคณะกรรมการตรวจสอบเพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

การปฏิบัติหน้าที่ข้างต้นคณะกรรมการตรวจสอบได้มีข้อสังเกตและข้อเสนอแนะด้านบัญชีการเงิน
ด้านการตรวจสอบภายใน การบริหารความเสี่ยง การดำเนินงานของบริษัท และด้านความปลอดภัย
อาชีวอนามัยและสภาพแวดล้อมในการปฏิบัติงานที่หน่วยงานก่อสร้างต่างๆ
เพื่อให้ฝ่ายจัดการนำไปพิจารณาดำเนินการ
พร้อมทั้งมีการติดตามการดำเนินงานตามรายการข้อเสนอแนะ/ข้อควรปรับปรุงแก้ไขโดยหน่วยงานตรวจสอบภายใน
และรายงานการดำเนินการให้คณะกรรมการบริษัท ทราบทุกไตรมาส

กล่าวโดยสรุป
คณะกรรมการตรวจสอบได้ปฏิบัติหน้าที่ครบถ้วนตามกฎบัตรที่ได้รับอนุมัติจากคณะกรรมการบริษัท
และมีความเห็นว่าบริษัทมีการกำกับดูแลกิจการที่ดี
มีงบการเงินตามมาตรฐานการบัญชีที่รับรองโดยทั่วไป
มีการเปิดเผยข้อมูลในรายงานทางการเงินอย่างถูกต้อง ครบถ้วนและเพียงพอ
มีการควบคุมภายในที่เหมาะสม ยึดมั่นในจริยธรรมธุรกิจ
รวมทั้งปฏิบัติตามกฎระเบียบและข้อกฎหมายที่เกี่ยวข้อง
สอดคล้องกับหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (กลต.)
และตลาดหลักทรัพย์แห่งประเทศไทย (ตลท.)

  นายชำนิ จันทร์ฉาย

  ประธานคณะกรรมการตรวจสอบ

4. คณะกรรมการสรรหาและกำหนดค่าตอบแทน

คณะกรรมการบริษัทได้จัดให้มีการประชุมคณะกรรมการ ครั้งที่ 1/2557 ในวันที่ 27 กุมภาพันธ์
2557 มีมติแต่งตั้งคณะกรรมการสรรหาและกำหนดค่าตอบแทนของบริษัท จำนวน 3 ท่าน ดังนี้

  ชื่อ-สกุล ตำแหน่ง

1.  พลตำรวจเอกเจตน์ มงคลหัตถี ประธานกรรมการสรรหาและกำหนดค่าตอบแทน

2.  นายสุชัย ภูพิชญ์พงษ์ กรรมการสรรหาและกำหนดค่าตอบแทน

3.  นายวัลลภ รุ่งกิจวรเสถียร กรรมการสรรหาและกำหนดค่าตอบแทน

-   องค์ประกอบและคุณสมบัติ

1.  คณะกรรมการบริษัทเป็นผู้พิจารณาแต่งตั้งและ/หรือถอดถอนคณะกรรมการสรรหาและกำหนดค่าตอบแทน

2.  คณะกรรมการสรรหาและกำหนดค่าตอบแทน ประกอบด้วยกรรมการอย่างน้อย 3 คน
    โดยต้องประกอบไปด้วยกรรมการอิสระมากกว่าร้อยละ 50
    ของจำนวนคณะกรรมการสรรหาและกำหนดค่าตอบแทนทั้งคณะ

3.  ประธานกรรมการสรรหาและกำหนดค่าตอบแทนต้องเป็นกรรมการอิสระ

-   วาระการดำรงตำแหน่ง

1.  กรรมการสรรหาและกำหนดค่าตอบแทนมีวาระการดำรงตำแหน่งคราวละ 3 ปี
    นอกจากการพ้นตำแหน่งตามวาระแล้ว
    กรรมการสรรหาและกำหนดค่าตอบแทนพ้นจากตำแหน่งเมื่อ

    1.  ตาย

    2.  ลาออก

    3.  ขาดคุณสมบัติ หรือมีลักษณะต้องห้ามตามมาตรา 68 พระราชบัญญัติมหาชนจำกัด
        พ.ศ.2535

    4.  ที่ประชุมผู้ถือหุ้นลงมติให้ออกตามพระราชบัญญัติ ตามมาตรา 76
        พระราชบัญญัติมหาชนจำกัด พ.ศ.2535

    5.  ศาลมีคำสั่งให้ออก

2.  กรรมการสรรหาและกำหนดค่าตอบแทนที่พ้นตำแหน่งตามวาระอาจได้รับการแต่งตั้งใหม่ได้ตามที่คณะกรรมการบริษัทเห็นว่าเหมาะสม

-   ขอบเขตและอำนาจหน้าที่ของคณะกรรมการสรรหาและกำหนดค่าตอบแทน

1.  กำหนดนโยบาย หลักเกณฑ์ และวิธีการ
    ในการสรรหากรรมการบริษัทที่ครบวาระและ/หรือมีตำแหน่งว่างลงและ/หรือแต่งตั้งเพิ่มเติม
    เสนออนุมัติต่อคณะกรรมการบริษัท

2.  พิจารณาสรรหา คัดเลือก และเสนอบุคคลที่เหมาะสมต่อที่ประชุมคณะกรรมการบริษัท
    เพื่อนำเสนอที่ประชุมผู้ถือหุ้นเพื่อลงมติแต่งตั้งเป็นกรรมการบริษัท

3.  กำหนดนโยบาย หลักเกณฑ์ และวิธีการ
    ในการสรรหาคณะอนุกรรมการชุดต่างๆที่ครบวาระและ/หรือมีตำแหน่งว่างลงและ/หรือแต่งตั้งเพิ่ม
    เสนออนุมัติต่อคณะกรรมการบริษัท

4.  พิจารณาสรรหา คัดเลือก และเสนอบุคคลที่เหมาะสมต่อที่ประชุมคณะกรรมการบริษัท
    ให้ดำรงตำแหน่งในคณะอนุกรรมการชุดต่างๆ

5.  กำกับดูแลให้กระบวนการสรรหากรรมการบริษัท และคณะอนุกรรมการเป็นไปอย่างโปร่งใส

6.  พิจารณาและเสนอชื่อบุคคลที่มีคุณสมบัติเหมาะสมต่อคณะกรรมการบริษัท
    เพื่อแต่งตั้งเป็นเลขานุการบริษัท

7.  กำหนดนโยบายและหลักเกณฑ์ในการกำหนดค่าตอบแทนของคณะกรรมการบริษัทและคณะอนุกรรมการ
    อันได้แก่ ค่าเบี้ยประชุมและค่าบำเหน็จประจำปี และเสนอต่อคณะกรรมการบริษัท
    เพื่อให้คณะกรรมการบริษัทพิจารณาเห็นชอบและนำเสนอต่อที่ประชุมผู้ถือหุ้นเพื่ออนุมัติ

8.  รับผิดชอบต่อคณะกรรมการบริษัท และมีหน้าที่ให้คำชี้แจง
    ตอบคำถามเกี่ยวกับค่าตอบแทนของคณะกรรมการบริษัทและคณะอนุกรรมการชุดต่างๆในที่ประชุมผู้ถือหุ้น

9.  ปฏิบัติการอื่นใดที่ตามที่คณะกรรมการบริษัทมอบหมาย

3. การสรรหาและแต่งตั้งคณะกรรมการและผู้บริหารระดับสูงสุด

1. กรรมการอิสระ

คุณสมบัติของกรรมการอิสระ

กรรมการอิสระของบริษัท
เป็นผู้ที่มีคุณสมบัติตรงตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ ที่
กลต.ก.(ว) 32/2551 เรื่องการปรับปรุงข้อกำหนดเกี่ยวกับกรรมการอิสระและกรรมการตรวจสอบ
ดังนี้

1.  ถือหุ้นไม่เกินร้อยละ 1 ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่ บริษัทย่อย
    บริษัทร่วม หรือนิติบุคคลที่อาจมีความขัดแย้ง โดยให้นับรวมหุ้นที่ถือโดยผู้ที่เกี่ยวข้อง[1]ด้วย

1.  ไม่เป็นกรรมการที่มีส่วนร่วมบริหารงาน[2] / พนักงาน / ลูกจ้าง /
    ที่ปรึกษาที่ได้รับเงินเดือนประจำ / ผู้มีอำนาจควบคุมของบริษัท บริษัทใหญ่ บริษัทย่อย
    บริษัทร่วม บริษัทย่อยลำดับเดียวกัน[3] หรือนิติบุคคลที่อาจมีความขัดแย้ง (ปัจจุบันและช่วง 2
    ปีก่อนที่ได้รับการแต่งตั้ง)

2.  ไม่มีความสัมพันธ์ทางสายโลหิตหรือโดยการจดทะเบียนในลักษณะที่เป็นบิดามารดา คู่สมรส
    พี่น้อง และบุตร รวมทั้งคู่สมรสของบุตร กับผู้บริหาร ผู้ถือหุ้นรายใหญ่ ผู้มีอำนาจควบคุม
    หรือบุคคลที่จะได้รับการเสนอชื่อเป็นผู้บริหารหรือผู้มีอำนาจควบคุมของบริษัทหรือบริษัทย่อย

3.  ไม่มีความสัมพันธ์ทางธุรกิจและในลักษณะของการให้บริการทางวิชาชีพ
    ตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์เกี่ยวกับกรรมการอิสระและกรรมการตรวจสอบ

4.  ไม่เป็นกรรมการที่ได้รับแต่งตั้งขึ้นเพื่อเป็นตัวแทนของกรรมการของบริษัท ผู้ถือหุ้นรายใหญ่ หรือ
    ผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

5.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระได้

6.  กรรมการอิสระที่มีคุณสมบัติตามข้อ 1-6
    อาจได้รับมอบหมายจากคณะกรรมการบริษัทให้ตัดสินใจในการดำเนินกิจการของบริษัท
    บริษัทใหญ่ บริษัทย่อย บริษัทร่วม บริษัทย่อยลำดับเดียวกัน หรือนิติบุคลที่อาจมีความขัดแย้ง
    โดยมีการตัดสินใจในรูปแบบองค์คณะ (Collective Decision)

2. การสรรหากรรมการและผู้บริหารระดับสูงสุด

2.1 การสรรหากรรมการบริษัท

การแต่งตั้งกรรมการบริษัท คณะกรรมการสรรหาและกำหนดค่าตอบแทน
ซึ่งประกอบด้วยกรรมการอิสระจำนวน 2 ราย
จากคณะกรรมการสรรหารและกำหนดค่าตอบแทนทั้งหมด 3 ราย
มีหน้าที่รับผิดชอบในการพิจารณาคัดเลือกและกลั่นกรองบุคคลที่มีคุณสมบัติเหมาะสมตามข้อบังคับของบริษัท
และเสนอชื่อพร้อมประวัติที่มีข้อมูลอย่างเพียงพอต่อคณะกรรมการบริษัท
เพื่อนำเสนอที่ประชุมผู้ถือหุ้นเพื่อลงมติแต่งตั้งเป็นกรรมการบริษัทต่อไป
ทั้งนี้การลงมติวาระแต่งตั้งกรรมการบริษัท มีหลักเกณฑ์และวิธีการดังนี้

1.  ในการลงคะแนนเสียงเลือกตั้งกรรมการ
    ผู้ถือหุ้นแต่ละคนมีสิทธิในการลงคะแนนเสียงเท่าเทียมกันหนึ่งหุ้นต่อหนึ่งเสียง

2.  ในการลงคะแนนเสียงเลือกตั้งกรรมการ กำหนดให้มีการลงมติแต่งตั้งกรรมการเป็นรายบุคคล
    โดยให้ผู้ถือหุ้นลงคะแนนเสียงทั้งหมดที่ตนมีอยู่เลือกบุคคลที่ได้รับการเสนอชื่อเป็นกรรมการที่ละคน

3.  บุคคลที่ได้รับคะแนนเสียงสูงสุดตามลำดับลงมา
    เป็นผู้ได้รับเลือกตั้งเป็นกรรมการเท่าจำนวนกรรมการที่จะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับลงมามีคะแนนเสียงเท่ากัน
    เกินจำนวนกรรมการที่จะพึงมี
    ให้ประธานที่ประชุมออกเสียงได้เพิ่มขึ้นอีกหนึ่งเสียงเป็นเสียงชี้ขาด

กรณีที่ตำแหน่งกรรมการว่างลงเนื่องจากเหตุอื่นนอกจากการครบวาระออกจากตำแหน่งกรรมการให้คณะกรรมการพิจารณาแต่งตั้งบุคคลซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการที่พ้นจากตำแหน่งจะเหลือน้อยกว่า 2 เดือน
โดยบุคคลซึ่งเข้าเป็นกรรมการแทนจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการซึ่งตนแทน
ทั้งนี้ มติการแต่งตั้งบุคคลเข้าเป็นกรรมการแทนดังกล่าวต้องได้รับคะแนนเสียงไม่น้อยกว่า 3 ใน 4
ของจำนวนกรรมการที่ยังเหลืออยู่

2.2 การสรรหากรรมการผู้จัดการ

ในการสรรหาผู้มาดำรงตำแหน่งกรรมการผู้จัดการ คณะกรรมการบริหารจะเป็นผู้พิจารณาเบื้องต้น
ในการสรรหาผู้มีคุณสมบัติครบถ้วนตามข้อบังคับของบริษัท มีความรู้ความสามารถ ทักษะ
ประสบการณ์ที่เป็นประโยชน์ต่อการดำเนินงานของบริษัท และเข้าใจในธุรกิจของบริษัทเป็นอย่างดี
สามารถที่จะบริหารงานให้ให้บรรลุวัตถุประสงค์และเป้าหมายที่คณะกรรมการกำหนดไว้ได้
และนำเสนอต่อคณะกรรมการสรรหาและกำหนดค่าตอบแทนพิจารณาอนุมัติและเสนอต่อคณะกรรมการบริษัทพิจารณาอนุมัติต่อไป

4. การกำกับดูแลการดำเนินงานของบริษัทย่อยและบริษัทร่วม

ในการกำกับดูแลบริษัทย่อย คือ บริษัท เอช ที อาร์ จำกัด ซึ่งบริษัทถือหุ้น 80.90%
โดยที่ผ่านมามีการเสนอชื่อและใช้สิทธิออกเสียงแต่งตั้งบุคคลเป็นกรรมการ
ดำเนินการโดยฝ่ายจัดการ ตั้งแต่ปี พ.ศ.2544 เป็นต้นไป
บริษัทกำหนดให้การเสนอชื่อและใช้สิทธิออกเสียงดังกล่าวต้องได้รับอนุมัติจากคณะกรรมการบริษัทด้วย
โดยบุคคลที่ได้รับแต่งตั้งให้เป็นกรรมการในบริษัทย่อยหรือบริษัทร่วม
มีหน้าที่ดำเนินการเพื่อประโยชน์ที่ดีที่สุดของบริษัทย่อยหรือบริษัทร่วมนั้นๆ
และบริษัทได้กำหนดให้บุคคลที่ได้รับแต่งตั้งนั้น
ต้องได้รับอนุมัติจากคณะกรรมการบริษัทก่อนที่จะไปลงมติ
หรือใช้สิทธิออกเสียงในเรื่องสำคัญในระดับเดียวกับที่ต้องได้รับอนุมัติจากคณะกรรมการบริษัท
หากเป็นการดำเนินการโดยบริษัทเอง ทั้งนี้
การส่งกรรมการเพื่อเป็นตัวแทนในบริษัทย่อยหรือบริษัทร่วมดังกล่าวเป็นไปตามสัดส่วนการถือหุ้นของบริษัท

นอกจากนี้ ในกรณีเป็นบริษัทย่อย
บริษัทกำหนดระเบียบให้บุคคลที่ได้รับแต่งตั้งจากบริษัทนั้นต้องดูแลให้บริษัทย่อยมีข้อบังคับในเรื่องการทำรายการเกี่ยวโยงกัน
การได้มาหรือจำหน่ายไปซึ่งทรัพย์สิน หรือการทำรายการสำคัญอื่นใดของบริษัทดังกล่าว
ให้ครบถ้วนถูกต้อง และใช้หลักเกณฑ์เดียวกันกับหลักเกณฑ์ของบริษัท
รวมถึงการกำกับดูแลให้มีการจัดเก็บข้อมูล
และการบันทึกบัญชีของบริษัทย่อยให้บริษัทสามารถตรวจสอบและรวบรวมมาจัดทำงบการเงินรวมได้ทันกำหนดด้วย

5. การดูแลเรื่องการใช้ข้อมูลภายใน

นโยบายการใช้ข้อมูลภายใน

บริษัทมีการจัดทำมาตรการป้องกัน กรรมการบริษัท ผู้บริหาร และพนักงาน
ใช้ประโยชน์จากข้อมูลภายในไว้อย่างชัดเจนเป็นลายลักษณ์อักษร
เพื่อป้องกันความขัดแย้งทางผลประโยชน์ และเพื่อเป็นการมิให้ข้อมูล สารสนเทศที่สำคัญถูกเปิดเผย
หรือนำไปใช้เพื่อประโยชน์ส่วนตน
โดยได้ประกาศเป็นระเบียบปฏิบัติและระบุไว้ในจรรยาบรรณธุรกิจของกรรมการ ผู้บริหาร
และพนักงาน และคู่มือระเบียบข้อบังคับการทำงานของพนักงาน

ทั้งนี้ระเบียบเรื่องการควบคุมข้อมูลภายในของบริษัท นั้น ข้อมูลภายใน หมายถึง
ข้อมูลทั้งด้านการเงิน การลงทุน การตลาด การปฏิบัติงาน และข้อมูลอื่นใดที่เกี่ยวข้องกับบริษัท
ตามข้อบังคับและหรือตามที่กฎหมายกำหนด เพื่อปกป้องรักษาเงินลงทุนของผู้ถือหุ้น
และสินทรัพย์ของบริษัท ตลอดจนรักษาผลประโยชน์ของบริษัทโดยหากผู้บริหาร พนักงาน
หรือลูกจ้างกระทำความผิดตามระเบียบนี้ จะต้องได้รับโทษตามข้อบังคับการทำงาน
และต้องรับโทษตามกฎหมายที่เกี่ยวข้องทุกประการ โดยมีแนวปฏิบัติดังนี้

1. บริษัทมีการให้ความรู้เกี่ยวกับหน้าที่ที่คณะกรรมการบริษัท และผู้บริหาร ตลอดจนคู่สมรส
และบุตรที่ยังไม่บรรลุนิติภาวะ ต้องรายงานการถือหลักทรัพย์ของบริษัท
ตามประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 14/2540
เรื่องการจัดทำและเปิดเผยรายงานการถือหลักทรัพย์ แก่กรรมการบริษัท ผู้บริหาร
และผู้สอบบัญชีของบริษัท ซึ่งต้องถือปฏิบัติอย่างเคร่งครัด

2. จำกัดผู้รับรู้ข้อมูลทางการเงินเฉพาะผู้บริหารที่เกี่ยวข้อง

3. ห้ามไม่ให้ผู้บริหารหรือพนักงานที่ได้รับทราบข้อมูลภายใน
เปิดเผยข้อมูลภายในแก่บุคคลภายนอกหรือบุคคลที่ไม่เกี่ยวข้อง และไม่ซื้อขายหลักทรัพย์ของบริษัท
ในช่วง 1 เดือน ก่อนที่งบการเงินเผยแพร่ต่อสาธารณชน

4.
บริษัทมีมาตรการลงโทษสำหรับผู้บริหารและพนักงานที่นำข้อมูลภายในออกไปเผยแพร่หรือนำไปใช้เพื่อประโยชน์ส่วนตน

5. บริษัทได้มีการนำระบบเทคโนโลยีสารสนเทศ (Information Technology)
มาใช้เพื่อเป็นการป้องกันการเข้าถึงข้อมูลของบริษัท และมีการกำหนดสิทธิการเข้าถึงข้อมูลของบริษัท
ในระดับต่างๆให้เหมาะสมตามความรับผิดชอบของพนักงานและผู้บริหารเป็นรายบุคคล
โดยบริษัทมีนโยบายความปลอดภัยระบบคอมพิวเตอร์เทคโนโลยีสารสนเทศ ซึ่งประกาศใช้ในปี 2549
เพื่อกำหนดแนวทางที่ชัดเจนในการใช้ระบบคอมพิวเตอร์เทคโนโลยีสารสนเทศของบริษัท
ให้เกิดความสะดวกปลอดภัย เช่น
การป้องกันปัญหาที่อาจจะเกิดขึ้นจากการใช้งานเครือข่ายระบบสารสนเทศในลักษณะที่ไม่ถูกต้อง
การป้องกันข้อมูลสารสนเทศ บทลงโทษและการบังคับใช้ เป็นต้น

6. ค่าตอบแทนผู้สอบบัญชี

ค่าตอบแทนจากการสอบบัญชีของบริษัทและบริษัทย่อย

-   บริษัทมีค่าสอบบัญชี ปี 2556 เป็นจำนวนเงิน 1,730,000.- บาท

-   บริษัทย่อย มีค่าสอบบัญชี ปี 2556 เป็นจำนวนเงิน 480,000.- บาท

-   บริษัทย่อยของบริษัทย่อย มีค่าสอบบัญชี ปี 2556 เป็นจำนวนเงิน 260,000.- บาท

[1] ผู้ที่เกี่ยวข้อง หมายถึง บุคคลตามมาตรา 258 แห่งพระราชบัญญัติหลักทรัพย์และตลาดหลักทรัพย์

[2] กรรมการที่มีส่วนร่วมบริหารงาน หมายถึง กรรมการที่ดำรงตำแหน่งเป็นผู้บริหาร
กรรมการที่ทำหน้าที่รับผิดชอบเยี่ยงผู้บริหาร และกรรมการที่มีอำนาจลงนามผูกพัน
เว้นแต่แสดงได้ว่าเป็นการลงนามผูกพันตามรายการที่คณะกรรมการมีมติอนุมัติไว้แล้ว
และเป็นการลงนามร่วมกับกรรมการรายอื่น

[3] บริษัทย่อยลำดับเดียวกัน หมายถึง บริษัทย่อยตั้งแต่ 2
บริษัทขึ้นไปที่มีบริษัทใหญ่เป็นบริษัทเดียวกัน